
–	като взе предвид своите предходни резолюции относно агресивната война на Русия срещу Украйна, 
–	като взе предвид Устава на ООН, Европейската конвенция за правата на човека, Женевските конвенции и допълнителните протоколи към тях, Римския статут на Международния наказателен съд (МНС), Конвенцията на ООН за правата на детето и Конвенцията за геноцида (CPPCG),
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че от февруари 2022 г. насам около 20 000 украински деца са били насилствено депортирани в Руската федерация и Беларус или са били задържани във временно окупираните украински територии, като едва 1293 от тях са били върнати, а за 624 е потвърдено, че са починали, според инициативата на президента Зеленски „Bring Kids Back UA“ (Върнете децата в Украйна); като има предвид, че според Лабораторията за хуманитарни изследвания (HRL) в Йейл реалният брой вероятно е много по-висок, тъй като прехвърлянията и депортиранията продължават;
Б.	като има предвид, че международното право забранява принудителното прехвърляне към окупирана територия или депортирането от окупирана територия към територията на окупатора, което е военно престъпление съгласно Римския статут и може да представлява геноцид съгласно Конвенцията за геноцида; 
В.	като има предвид, че на 17 март 2023 г. МНС издаде заповеди за арест на Владимир Путин и на Мария Лвова-Белова заради отговорността им за незаконното прехвърляне и депортиране на украински деца, което е военно престъпление;
1.	решително осъжда насилствените действия на Руската федерация и съучастието на Беларус в малтретирането на украински деца, включително убийства, принудително прехвърляне и депортиране, незаконно осиновяване, сексуално насилие и експлоатация, насилствено русифициране и военизиране; подчертава, че тези действия са част от геноцидна стратегия за заличаване на украинската идентичност;
2.	настоятелно призовава ЕС да потърси сметка от отговорните лица и да санкционира хората и образуванията, замесени в тези престъпления;
3.	изисква тези престъпления незабавно да бъдат прекратени и Русия да разкрие самоличността и местонахождението на всички депортирани украински деца, както и да гарантира тяхното благосъстояние и безопасното им, безусловно завръщане;
4.	настоятелно призовава руските федерални и местни органи да предоставят на международни организации, като Международния комитет на Червения кръст, Службата на Върховния комисар на ООН по правата на човека и УНИЦЕФ, достъп до всички депортирани украински деца;
5.	изразява съжаление, че Международният комитет на Червения кръст не изпълнява мисията си за защита на украинските деца, депортирани в Русия и Беларус или намиращи се във временно окупираните украински територии; 
6.	осъжда принудителното налагане на руско гражданство на депортираните деца и тяхното осиновяване от руски семейства, спонсорирано от държавата, като част от преднамерена политика на принудителна асимилация; 
7.	призовава ЕС да си сътрудничи тясно с украинските органи, международните и неправителствените организации и да ги подкрепя в усилията им за документиране на всички изчезнали и депортирани украински деца; настоятелно призовава международната общност, включително Съединените щати, да не прекратяват финансирането на Лабораторията за хуманитарни изследвания в Йейл, а ЕС да гарантира неговото продължаване;
8.	подчертава, че всяко истинско мирно споразумение трябва да включва репатрирането на тези деца и търсенето на отговорност за насилственото им прехвърляне и депортиране;
9.	настоятелно призовава международната общност да потърси отговорност от Русия, като засили координацията чрез МНС, Международния съд и специалния международен трибунал за наказване на престъплението агресия, извършено срещу Украйна;
10.	възлага на своя председател да предаде настоящата резолюция на заместник-председателя/върховен представител, на Съвета, на Комисията, на правителствата и парламентите на държавите членки, на Съвета на Европа, на ОССЕ, на президента, правителството и парламента на Украйна, както и на САЩ, Русия и Беларус.

